Feljegyzés

Székesfehérvár Megyei Jogú Város Önkormányzat Közgyűlése 
Szervezeti és Működési Szabályzatáról szóló 
33/2020. (VIII. 31.) önkormányzati rendelete módosításáról


Székesfehérvár Megyei Jogú Város Önkormányzat Közgyűlése Szervezeti és Működési Szabályzatáról szóló 33/2020. (VIII. 31.) önkormányzati rendelete (a továbbiakban: SZMSZ) tartalmazza többek között Székesfehérvár Megyei Jogú Város Polgármesteri Hivatala (a továbbiakban: Polgármesteri Hivatal) ügyfélfogadási rendjének szabályait. A SARS-CoV-2 koronavírus világjárvány idején kiemelten fontos mind az ügyfelek, mind a hivatali dolgozók egészségének védelme és az esetleges koronavírusos megbetegedések számának minimálisra csökkentése. Tekintettel arra, hogy a megbetegedések számát a személyes kontaktusok számának redukálásával lehet csökkenteni, indokolttá vált, hogy a jelenleg hatályos szabályoktól eltérően állapíthassuk meg a Polgármesteri Hivatal ügyfélfogadási rendjét. Ennek érdekében indokolt az SZMSZ 97. §-ának egy új, (3) bekezdéssel történő kiegészítése, mely szerint a Polgármester veszélyhelyzet idején az (1)-(2) bekezdésben foglalt szabályoktól eltérő szabályokat állapíthat meg.

Székesfehérvár Megyei Jogú Város Polgármestereként rögzítem, miszerint
· 2020. november 4. napjától hatályban van a veszélyhelyzet kihirdetéséről szóló 478/2020. (XI.3.) Korm. rendelet, melyben a Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki,
· a koronavírus-világjárvány második hulláma elleni védekezésről szóló 2020. évi CIX. törvény megállapította a veszélyhelyzettel összefüggő sajátos szabályokat,
· a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdése szerint „Veszélyhelyzetben a települési önkormányzat képviselő-testületének, a fővárosi, megyei közgyűlésnek feladat- és hatáskörét a polgármester, illetve a főpolgármester, a megyei közgyűlés elnöke gyakorolja. Ennek keretében nem foglalhat állást önkormányzati intézmény átszervezéséről, megszüntetéséről, ellátási, szolgáltatási körzeteiről, ha a szolgáltatás a települést is érinti”.

A jogalkotásról szóló 2010. évi CXXX. törvény 17. §-a szerint a jogszabály előkészítőjének előzetes hatásvizsgálattal kell felmérnie a szabályozás várható következményeit, a 18. §-a szerint pedig a jogszabály előkészítője a jogszabály tervezetéhez indokolást csatol, amelyben bemutatja azokat a társadalmi, gazdasági, szakmai okokat és célokat, amelyek a javasolt szabályozást szükségessé teszik, továbbá ismerteti a jogi szabályozás várható hatásait és az indokolás közzétételére vonatkozó álláspontját.


Előzetes hatásvizsgálat


I. Várható társadalmi hatások
A járvány időszakában kiemelten fontos az Önkormányzat számára a székesfehérvári lakosok és a Polgármesteri Hivatal dolgozói egészségének megóvása, a koronavírusos megbetegedések számának minimálisra csökkentése. A megbetegedések számát a személyes kontaktusok számának redukálásával lehet csökkenteni, a személyes kontaktusok számának csökkentéséhez pedig nagy mértékben hozzájárul, ha a Polgármester veszélyhelyzet idején a Polgármesteri Hivatal ügyfélfogadási rendjét a hatályos szabályoktól eltérően állapíthatja meg.  






II. Várható gazdasági, költségvetési hatások
Az SZMSZ módosításának várhatóan nincs gazdasági, költségvetési hatása. 

III. Várható környezeti és egészségi következmények
Az SZMSZ módosításának nincs várható környezeti következménye, egészségügyi pozitív hatása viszont várható, hiszen a koronavírus járvány visszaszorításának egyik legfontosabb eszköze a személyes kontaktusok csökkentése. Azáltal, hogy a Polgármester lehetőséget kap arra, hogy az ügyfélfogadás rendjét a hatályos szabályoktól eltérően állapítsa meg, elkerülhető a vírus esetleges továbbterjedése, ami nagyban hozzájárul a székesfehérvári lakosok egészségének megőrzéséhez.

IV. Adminisztratív terheket befolyásoló hatások
Adminisztrációs tehernövekedés tekintetében az SZMSZ módosításának nincs várható következménye.

V. A rendelet megalkotásának szükségessége, a jogalkotás elmaradásának várható következménye
A rendeletalkotás az ügyfelek és a Polgármesteri Hivatal dolgozói egészségének megőrzését szolgálja. A koronavírus járvány terjedésének megakadályozása érdekében szükséges az SZMSZ módosítása, ennek elmaradása ugyanis jelentősen növelné a fertőzés kockázatát.

VI. A rendelet alkalmazásához szükséges személyi, szervezeti, tárgyi és pénzügyi feltételek
A rendelet alkalmazásához szükséges személyi, szervezeti, tárgyi feltétel adott, pénzügyi forrás a rendelet alkalmazásának nem feltétele.


Általános indokolás

A Kormány az élet- és vagyonbiztonságot veszélyeztető tömeges megbetegedést okozó SARS-CoV-2 koronavírus világjárvány következményeinek elhárítása, a magyar állampolgárok egészségének és életének megóvása érdekében Magyarország egész területére a veszélyhelyzet kihirdetéséről szóló 478/2020. (XI.3.) Korm. rendelettel 2020. november 4. napjától veszélyhelyzetet hirdetett ki. A járvány időszakában kiemelten fontos a székesfehérvári lakosok egészségének védelme és az esetleges megbetegedések számának minimálisra csökkentése, melyet a személyes kontaktusok számának csökkentésével lehet elősegíteni. Az SZMSZ módosítása lehetővé teszi, hogy a Polgármester veszélyhelyzet idején az ügyfélfogadási rendet a hatályos szabályoktól eltérően állapítsa meg. Az ügyfélfogadás esetleges korlátozásával pedig csökken a személyes érintkezés az ügyfelek és a Polgármesteri Hivatal dolgozói között, ami által csökkenthető vagy elkerülhető a vírus terjedése.

Részletes indokolás

Az 1. §-hoz
A koronavírus járvány terjedésének megakadályozása érdekében a Polgármester veszélyhelyzet idején lehetőséget kap arra, hogy az ügyfélfogadás meghatározott rendjétől eltérjen.


A 2. §-hoz
Hatályba léptető rendelkezést tartalmaz. 

A fentiek alapján került sor az SZMSZ módosítására.

